Laurenčík, Milan, podpredseda NR SR (2021-05-14):
Vážené panie poslankyne, vážení páni poslanci, budeme pokračovať v prerušenej schôdzi Národnej rady. Teraz pristúpime k rokovaniu o návrhu na voľbu predsedu, podpredsedu Národnej rady Slovenskej republiky, ktorý je uverejnený ako tlač 536. (Reakcia v sále.) Ja som sa hneď opravil. (Rokovanie o návrhu na voľbu podpredsedu Národnej rady Slovenskej republiky , tlač 536.) Tak ako je známe, pán poslanec Juraj Šeliga sa písomne k 7. máju 2021 vzdal funkcie podpredsedu Národnej rady Slovenskej republiky. Prosím, aby Národná rada uvedenú skutočnosť vzala uznesením na vedomie. V tejto súvislosti podali poslanci, členovia poslaneckému klubu za stranu ZA ĽUDÍ návrh, aby Národná rada zvolila do tejto funkcie pána poslanca Tomáša Lehotského. Otváram rozpravu o tomto bode programu. Do rozpravy som nedostal žiadnu písomnú prihlášku. Preto sa pýtam, či sa hlási niekto do rozpravy ústne. Konštatujem, že nie. Preto vyhlasujem rozpravu o tomto bode programu za skončenú a zároveň prerušujem rokovanie o tomto bode programu. Voľba sa uskutoční 18. 5., v utorok, o 17. hodine. Pristúpime k ďalšiemu bodu programu, a to je prerokovanie návrhu na voľbu predsedu Výboru Národnej rady Slovenskej republiky pre sociálne veci. Návrh je uvedený ako tlač 537 a máte ho aj rozdaný. (Rokovanie o návrhu na voľbu predsedu Výboru Národnej rady Slovenskej republiky pre sociálne veci , tlač 537.) Rovnako známou je aj tá skutočnosť, že pani poslankyňa Jana Žitňanská sa písomným oznámením k 7. máju 2021 vzdala funkcie predsedníčky výboru pre sociálne veci. Prosím, aby Národná rada vzala uvedenú skutočnosť uznesením na vedomie. Návrh na voľbu predsedu tohto výboru bol vypracovaný na základe návrhu poslancov, členov poslaneckého klubu za stranu ZA ĽUDÍ, ktorí navrhujú do tejto funkcie zvoliť pána poslanca Vladimíra Ledeckého. Otváram rozpravu, do ktorej som nedostal žiadnu písomnú prihlášku. Preto sa pýtam, či sa hlási niekto do rozpravy ústne. Pani poslankyňa Zemanová sa hlási do rozpravy? Pani poslankyňa Zemanová. (Reakcia poslankyne.) Pani poslankyňa Zemanová, do rozpravy? Je rozprava k bodu voľba predsedu výboru Národnej rady Slovenskej republiky pre sociálne veci. (Reakcia poslankyne.) Takže do rozpravy pani poslankyňa nejde. Vyhlasujem preto rozpravu za skončenú. Prerušujem rokovanie o tomto bode programu. Voľba sa uskutoční v utorok a zároveň sa ospravedlňujem aj pri tom prvom bode, že som ho časoval na 17. hodinu, bude to v utorok. Toto je vlastne posledný bod dnešného dňa. Takže končím dnešný (reakcia z pléna), končím dnešný rokovací deň s tým, že vás upozorňujem, že v utorok začíname o 11.00 hlasovaním, tak ako sme sa dohodli na poslaneckom grémiu. A ešte raz zdôrazňujem, že bod voľba podpredsedu Národnej rady nie je časovaný, ale bude v utorok zrejme po 11. hodine po hlasovaní. Ďakujem veľmi pekne. (Prerušenie rokovania o 11.22 hodine.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci účastníci (t. j. poslanci NR SR, člen vlády SR) mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.)